***Comunicat de presă***

***5 septembrie 2025***

**Șase rezidențe pluridisciplinare în satul Șona, cu sprijinul ICR: „Sounds Like a Book - Memory”**

În perioada 7-28 septembrie 2025, satul Șona din Brașov va fi gazda rezidențelor artistice pluridisciplinare internaționale „Sounds Like a Book - Memory”, desfășurate cu sprijinul Institutului Cultural Român. Un juriu internațional a selectat șase participanți locali și internaționali - Marianna Asimakopoulou, Teodora Dobrotă, Lu Fraser, Ioana-Diana Hogman, Anca Rosu și Azam Shadpour, în urma unui *open call* al platformei soundslikeabook.com. Formările lor diverse, care se întind de la ecologie și arhitectură la teatru și arte vizuale, vor contribui la o nouă abordare a temei memoriei – focalizată exclusiv asupra satului, precum și la o utilizare specifică a mediilor de lucru, implicând localnice și localnici, pentru a înțelege și explora împreună trecutul. Mizând pe o glisare între material și imaterial, individual și colectiv, trecutul va fi revizitat așa cum este el întruchipat în documente de arhivă și obiecte arhitecturale și cotidiene, precum și în amintirile fluctuante individuale și colective ale localnicelor și localnicilor.

Găzduită în Șona, o zonă rurală din apropierea orașului Făgăraș, rezidența încurajează cercetarea artistică, experimentarea și polenizarea încrucișată a practicilor artistice cu instrumente, metode și perspective din alte discipline. Variatele dimensiuni ale temei memoriei și legăturile lor cu spații specifice din sat, existente sau distruse, construite de om sau naturale, vor inspira crearea unui proiect artistic colaborativ, cu o dimensiune sonoră (un audio walk) și una vizuală (un ziar).

Structura fluidă a rezidenței, care a lăsat în urmă programul construit pe ateliere din edițiile anterioare, va fi, totuși, punctată de impulsuri practice oferite de invitate și invitați locali și internaționali. Artista multimedia **Andreea Vlăduț** și compozitorul elvețian **Cyrill Lim** vor stimula imaginația și percepția prin exerciții de mișcare și de ascultare. Corpul, plasat în mișcări și posturi obișnuite și neobișnuite, și organele de simț activate prin obstacole de percepție vor deveni instrumente preponderente de culegere de informații despre satul Șona. **Mihaela Frățilă**, membră a asociației de localnici din Șona, va purta participantele prin grădinile satului, dezvăluindu-le istoria și bogăția naturală. **Diana Iabrașu** le va introduce în arhiva satului, propunându-le să imagineze ambianțe sonore pentru momente și personaje din trecut reprezentate în fotografii.

Aceste impulsuri sunt menite să ofere o cunoaștere prealabilă a satului, necesară pentru ancorarea procesului de lucru la audio walk și ziar. Dezvoltarea ideilor și a componentelor lucrării colective este însoțită, unde este necesar, de impulsuri tehnice oferite de un grup de experte și experți în arta sunetului și design grafic. O perioadă îndelungată, rezidenții vor avea acces la sfaturile și îndrumările tehnice ale artistului multimedia austriac **Lukas Jakob Löcker** și **Graphomat**, studio interdisciplinar de design.

**Contact:**

Serviciul Promovare și Comunicare

biroul.presa@icr.ro;

031 71 00 622